Матера (ЮНЕСКО)
Цена: 52 евро възрастен / 26 евро на дете до 11,99
Възможност за посещение в свободното време на Етнографски музей и/или скални църкви. Отпътуване от хотела за Матера – мъртвият град, известен в целия свят като естествен декор на много филми с исторически сюжети. Матера е уникално селище, разположено в провинция Базиликата. Началото си води от времето на Палеолита. По това време древните му жители заселват естествените пещери в каньона на река Гравина. Векове наред разширяват жилищата си като дълбаят навътре в скалата или изграждат каменни преддверия за амфитеатрално разположените си убежища. Условията на живот в т.н. САСИ не се променят съществено през вековете и в началото на 50-те години италиански интелектуалци апелират за правителствена намеса. С държавно финансиране на живеещите в пещерите са предоставени съвременни жилища. Античната част на града остава необитаема и хората я наричат „Мъртвият град“. Това положение продължава докато киното не започва да се интересува от Матера. Естественият „декор“ е използван от световно известни режисьори, сред които Пиер Паоло Пазолини, братя Тавиани, Лукино Висконти, Мел Гибсън. Филмите им, особено най-популярните „Евангелие по Матея“, „Христос се спря в Еболи“ и „Страстите Христови“, преоткриват Матера за широката публика. Не закъснява и признанието на ЮНЕСКО – градът е обявен за обект на световното културно наследство.
Повишеният интерес провокира преоценка на потенциала на Матера като туристическа дестинация. С посериозно финансиране изоставените преди десетилетия саси днес заживяват отново. Този път като магазини, ресторанти, енотеки, дори и като луксозни хотели. Инвеститорските амбиции не променят външния им вид и самобитните каменни творения запазват неповторимия си архитектурен облик. Заедно с Пловдив, Матера е обявен за Европейска столица на културата през 2019 г.

Берналда е типично за италинския юг малко градче, което ревниво пази традициите и манталитета си. В края на 19 и началото на 20 век голяма част от населението е била принудена от икономическите обстоятелства да потърси щастието си в Новия свят. Един от емигрантите е Агостино Копола, дядо на световноизвестния режисьор Франсис Форд Копола. Внукът Франческо (както тук го наричат) е направил хотел, в който всяко лято почива със семейството си и приятели. Неговите братовчеди (тук всички са роднини) са превърнали кафенетата в центъра в причудлива смесица от италиански провинциален интериор и американски артефакти. С финансиране от ЕС, общината реставрира инфраструктурата, средновековния замък и църквата, чиито светлини вечер впечатляват от километри.

Цената включва: транспорт, екскурзоводско обслужване и дегустация на местна пица.

Цената не включва:
- Входна такса за Етнографският музей – 2 евро на човек

---

Алберобело (ЮНЕСКО) и Локоротондо
Цена: 58 евро възрастен / 29 евро на дете до 11,99
След закуска отпътуване за Алберобело – посещение на приказната столица на трулите. Алберобело е град с такова обаяние, че е трудно да се ориентирате в коя страна или на коя планета се намирате. Столицата на Трулите ви пренася в детска книжка с приказки. Трулите са малки бели къщички от варовик, с конусовидни покриви. Градени в миналото без всякаква спойка, те наподобяват ескимоско иглу. В близост до главния площад се намира църквата „Санта Лучия”, както и градския музей „Територио”. Музеят е направен от 10 трули обединени в една. В музея може да се види историята на създаването на трулите и как обитателите им са живеели в тях в миналото. Алберобело има и други по-малки музеи, които предлагат на туристите сувенири и почти всичко, което една селска къща произвежда. Някой от по-интересните са: Музея на виното и Музея на зехтина.

Локоротондо – едно от 100-те най-красиви малки градчета в Италия, чийто историческия център е застроен в овална форма, откъдето идва и името му. Градът е записан в книгата на рекордите на Гинес, заради петте гласни „о“ в името си. Това е град на красивите балкони, повечето от които си имат номера. Градът е известен и със своите вина.

Цената включва: транспорт, екскурзоводско обслужване, дегустация на домашни ликьори и сладки.

Лече и Отранто (ЮНЕСКО)
Цена: 60 евро възрастен / 30 евро на дете до 11,99
След закуска, отпътуване за Лече, наречен „Флоренция на Пулия”, известен с бароковата си архитектура. Според легендата градът е познат от времето на Троянската война, когато е носил името Сибар. По-късно е завладян от липигийците, а след тях през ІІІ в. пр. Хр. идват римляните, които го наричат Липия. По времето на император Адриан Лече е преместен 3 км на североизток и получава името Личея. След краха на Западната Римска империя, Лече е превзет от остготския крал Тотила. А след остготите, в продължение на повече от пет столетия Лече влиза в състава на Източната Римска империя – Византия. Норманите завладяват града през ХІ в., а през XVв. е присъединен към Кралството на двете Сицилии. Интересни забележителности в Лече са: Катедралата; Епископски дворец; Църква Св. Йоан Кръстител; Дворецът Седжо; Църква Богородица на Благодатта; Градска крепост; Църква Свети кръст; Църква Св. Ангжело; Църква Св. Киара; Областният музей; Църква Св. Св. Никола и Каталдо; Римският амфитеатър.
След обед - посещение на Отранто. Местният замък е послужил за заглавие и вдъхновение на първия готически роман в историята – “Замъкът Отранто” на английския писател Хорас Уолпул. В катедралата е запазена почти напълно една от най-красивите средновековни подови мозайки. От стенописите са останали отделни икони, предвид трагичната и величава история, разиграла се в храма. Мъчениците от Отранто, днес канонизирани от Католическата църква, са станали жертва на завоевателните походи на Отоманската империя. Точно пред
паметника им се намира обявеният през 2019 г. за най-красив плаж в Италия. Свободно време.

Цената включва: транспорт, екскурзоводско обслужване, дегустация на пица и вино от Саленто.

Посещение в Масерия Парадизо и Остуни
Цена: 50 евро възрастен / 25 евро на дете до 11,99
Сутринта отпътуване за посещение в Масерия Парадизо. Масерията е собственост на един от сериозните
животновъди и производители на сирена и млечни продукти в региона. През 18 и 19 век тези стопанства са били
убежище на местни бунтовници. Факт, който обяснява легендарните истории, свързани с испанското и френското управление и съпротивата на обявените извън закона. От тези времена са запазени традициите в отглеждането на животни и производството на сирена и зехтин, сполучливо съчетани с модерна организация за био производство и безотпадни технологии. Презентация и дегустация на специфичните за региона сирена: моцарела, бурата, страчатела и др.
Отпътуване за Остуни – „Белият Град” – катедралата и средновековния град. В района са намерени данни за човешко присъствие от неолита. Подобно на ценен диамант в пред-италианската си история Остуни преминава от едни ръце в други средно веднъж на всеки сто години. Тогава той се е намирал на морския бряг. През Средновековието е преместен на 10 км. навътре в сушата, като централната градска част е изградена върху хълм, изправящ се почти вертикално над пълната с маслинови гори долина.

Цената включва: транспорт, екскурзоводско обслужване и дегустация на сирена.

Мартина Франка и шопинг тур
Цена: 50 евро възрастен / 25 евро на дете до 11,99
Сутринта отпътуване за Мартина Франка. Много елегантен град, намиращ се в пленителната долина на Итрия (Valle d’Itria). От 1975 г. градът е домакин на годишният летен фестивал “Festival Della Valle d’Itria”. Типично бароково селище, прекрасен пример за архитектурни шедьоври, разположени в малки алеи и бели тесни улички. Дворци и величествени монументални църкви поставят акцента на красивите урбанистични решения. Пиаца Рома е най-голямото открито пространство в стария град със зелена градина в триъгълна форма, от която се открива
неповторима гледка към Palazzo Ducale, проектиран през ХVІІ век, представляващ пример за архитектурна зрелост от епохата на Късния Барок. Обиколката на Стария град включва посещение в двореца и Църквата Св. Мартин.
Екскурзията продължава с посещение на търговски център „Монголфиера“, намиращ се в покрайнините на Таранто. Възможност за шопинг тур.

Цената включва: транспорт, екскурзоводско обслужване и дегустация на местен сух колбас (Capocollo di Martina Franca) с вино.
При наличие на интерес и достатъчен брой желаещи, на място се предлагат още:
Романтична вечеря на плажа - вечеря с морски дарове и вино на морския бряг Сафари във Фазано - сафари с африкански животни Полетът на орела - за любители на силни усещания - полет с тролей над каньон.

Важно: Цените на екскурзиите подлежат на препотвърждение от агенцията-партньор на място.